Ivo Komsic
al è il gnûf sindic di Sarajevo, il prin dopo de fin de vuere a no
fâ part de comunitât bosgnache. Komsic, rapresentant de Union
Sociâl Democratiche e dean de facoltât di filosofie de universitât
citadine, al è di fat un membri de comunitât cravuate. Si trate di
un segnâl positîf pe integrazion des diviersis comunitâts che a
formin la capitâl de Bosgne e, propit ta cheste logjiche, intal so
prin discors di sindic al à dite che al lavorarà pe integrazion
ancje dai cuartîrs orientâi di Sarajevo, che a fasin part de
Republiche Srpska.
Dut câs,
propit di cheste part de Bosgne, a rivin brutis gnovis sul front dai
rapuarts cu la Federazion di Bosgne e Erzegovine. Cun di fat, la part
serbe dal paîs e à decidût di indotâ i siei citadins di codiçs
identificatîfs indipendents rispiet a chei de Federazion dopo che
lis parts no vevin rivât a cjatâ une posizion condividude su la
riforme de leç che e regole chest cantin. I codiçs identificatîfs
a àn un valôr impuartant dal moment che a son la fonde par otignî
i documents personâi plui impuartants tant che cjarte di identitât,
passepuart, tessare sanitarie e cjarte par vuidâ.
Font:
Balkan Insight, 28/03/13 e 03/04/13
ron_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn als_Latn